b"\n_START_ARTICLE_\nPurisme (pintura francesa)\n_START_PARAGRAPH_\nEl purisme fou un moviment dins la pintura francesa relacionat amb la nova est\xc3\xa8tica de l'art mec\xc3\xa0nic.\n_START_SECTION_\nCaracter\xc3\xadstiques\n_START_PARAGRAPH_\nFou vigent aproximadament entre el 1918 i el 1925, i els seus fundadors i exponents m\xc3\xa9s destacats foren Am\xc3\xa9d\xc3\xa9e Ozenfant i Le Corbusier: en adonar-se que el cubisme havia perdut la seua orientaci\xc3\xb3 i que estava degenerant en un art decoratiu, van considerar que el fet d'associar-se era com una campanya per a la reconstituci\xc3\xb3 d'un art sa. El seu prop\xc3\xb2sit era inocular l'esperit de l'\xc3\xa8poca en els artistes. Donaren molt import\xc3\xa0ncia a les lli\xc3\xa7ons inherents a la precisi\xc3\xb3 de la maquin\xc3\xa0ria i van afirmar que l'emoci\xc3\xb3 i l'expressi\xc3\xb3 havien d'\xc3\xa9sser excloses rigorosament del lirisme matem\xc3\xa0tic, el qual \xc3\xa9s la resposta adequada a una pintura ben composta._NEWLINE_Les pintures m\xc3\xa9s caracter\xc3\xadstiques dels puristes s\xc3\xb3n les natures mortes: fredes, n\xc3\xadtides i acabades d'una manera impersonal. Malgrat l'antisentimentalisme d'aquesta orientaci\xc3\xb3 funcionalista, el purisme fou defensat fervorosament per Ozenfant. L'est\xc3\xa8tica purista fou exposada en els llibres Apr\xc3\xa8s le cubisme (1918) i La peinture moderne (1925), obres conjuntes d'Ozenfant i Le Corbusier, i en la revista L'Esprit nouveau, que dirigiren entre el 1920 i el 1925. Tot i que va rebre un suport considerable d'artistes i escriptors pertanyents a moviments molt diversos, el purisme no esdevingu\xc3\xa9 una tend\xc3\xa8ncia pict\xc3\xb2rica amb continu\xc3\xaftat.\n_START_SECTION_\nLlegat\n_START_PARAGRAPH_\nCal anar a cercar el llegat m\xc3\xa9s important d'aquest moviment en les teories arquitect\xc3\xb2niques i les realitzacions de Le Corbusier i, d'una manera m\xc3\xa9s general, en el camp del disseny. El purisme tamb\xc3\xa9 \xc3\xa9s significatiu pel fet que va donar expressi\xc3\xb3 a idees est\xc3\xa8tiques que comen\xc3\xa7aven a consolidar-se arreu (com ara el neoplasticisme, el constructivisme europeu i la Bauhaus), tot i que d'altra banda no tingu\xc3\xa9 gaire suport a Par\xc3\xads."